(58)

Pentru a fi acceptabile, angajamentele propuse trebuie să poată asigura realizarea compatibilității unei concentrări cu piața internă, întrucât acestea previn afectarea semnificativă a concurenței efective pe toate piețele relevante la nivelul cărora au fost identificate probleme de concurență. În cazul analizat în decizie, angajamentele au trebuit să elimine problemele de concurență identificate de Comisie cu privire la: (i) efectele necoordonate orizontale asupra furnizării cu amănuntul de servicii de acces fix la internet în Germania; (ii) efectele necoordonate orizontale la nivelul furnizării cu amănuntul a pachetelor 2P care includ servicii de telefonie fixă și servicii de acces fix la internet în Germania; și (iii) efectele necoordonate orizontale pe piața serviciilor de transmitere cu ridicata a semnalelor de televiziune în Germania. VIII.1. Descrierea angajamentelor finale (59) Angajamentele finale cuprind patru elemente: (a) Accesul cu ridicata la bandă largă prin cablu: un angajament privind concilierea prealabilă pentru a acorda unui furnizor nou de cablu accesul la rețeaua prin cablu a entității rezultate în urma concentrării, astfel încât furnizorul nou de cablu să poată oferi servicii cu amănuntul de acces fix la internet (și, dacă se dorește, servicii de telefonie vocală fixă) și propriile servicii de televiziune OTT sau ale terților; (b) Angajamentul privind OTT: angajamentul de a nu restricționa contractual, direct sau indirect, posibilitatea radiodifuzorilor care sunt difuzați pe platforma de televiziune a entității rezultate în urma concentrării să își difuzeze conținutul prin intermediul unui serviciu OTT; și un angajament de a menține o capacitate de interconectare directă suficientă între propria rețea de internet care acoperă Germania și furnizorii terți de servicii de interconectivitate (tranzit) a internetului. (c) Angajamentul privind tariful fix: angajamentul de a nu majora tarifele fixe plătite de radiodifuzorii de televiziune cu acces liber. (d) Angajamentul privind HbbTV: angajamentul de a continua transmiterea semnalului HbbTV al radiodifuzorilor de televiziune cu acces liber. (60) Vodafone și Telefónica au încheiat un acord definitiv pentru accesul cu ridicata la bandă largă prin cablu la 17 aprilie 2019. Ulterior, a fost semnat un amendament la acord. VIII.1.1. Accesul cu ridicata la bandă largă prin cablu (61) Vodafone ar acorda unui nou furnizor de cablu (Telefónica) accesul cu ridicata la rețelele prin cablu combinate ale Vodafone și Unitymedia. Accesul tehnic la rețeaua entității rezultate în urma concentrării ar avea loc la mai multe puncte de predare (sau interconectare). (62) În ceea ce privește furnizarea serviciilor de acces la internet, noul furnizor de cablu va putea să aleagă între trei profiluri de viteză diferite, 50/4 (viteza de descărcare/încărcare în Mbps), 100/6 și 300/25, cu posibilitatea măririi vitezei de descărcare la 500 Mbps după o perioadă (în cazul în care se întrunesc anumite condiții). De asemenea, accesul cu ridicata la bandă largă prin cablu permite furnizarea serviciilor de telefonie fixă și de televiziune OTT. Angajamentele finale au o durată minimă, cu posibilitatea de prelungire. (63) Structura prețurilor accesului cu ridicata la bandă largă prin cablu respectă îndeaproape condițiile financiare specifice accesului reglementat cu ridicata la rețeaua xDSL a Deutsche Telekom (așa-numita „Kontingentmodell”): potrivit acestei structuri a prețurilor de repartizare a riscurilor, furnizorul nou de cablu (sau solicitantul de acces, în contextul ofertei reglementate a Deutsche Telekom) face o plată prealabilă și un angajament de volum, în schimbul costurilor lunare pentru accesul continuu care sunt mai scăzute decât grilele tarifare standard ale Deutsche Telekom. VIII.1.2. Angajamentul privind OTT (64) Potrivit angajamentului privind OTT, Vodafone s-ar angaja să nu restricționeze distribuirea OTT de conținut de către radiodifuzorii de canale de televiziune liniare și să mențină un nivel minim al capacității de interconectare în rețeaua IP a Vodafone în Germania. În special, Vodafone s-ar angaja: (a) să nu încheie niciun acord cu un radiodifuzor care ar restricționa, direct sau indirect, capacitatea radiodifuzorului de a oferi servicii de televiziune OTT terților și/sau utilizatorilor finali. În măsura în care există astfel de restricții în contractele sale actuale cu radiodifuzorii din Germania, acestea nu vor fi aplicate sau reînnoite; (b) să furnizeze o capacitate de interconectare suficientă pentru a permite clienților săi de bandă largă să acceseze orice serviciu de televiziune OTT din Germania. Pentru a asigura transparența în privința capacității de interconectare și traficului, Vodafone va publica informațiile relevante în fiecare lună; (c) să desemneze un mandatar însărcinat cu monitorizarea, suspus aprobării Comisiei, pentru a revizui acordurile noi și cele existente încheiate cu radiodifuzorii, precum și pentru a verifica furnizarea unei capacități suficiente de interconectare. (65) Angajamentul OTT s-ar aplica pe o perioadă de opt ani. (66) Accesul cu ridicata la bandă largă prin cablu și angajamentul privind OTT ar permite noului furnizor de cablu să ofere bandă largă de mare viteză prin care serviciile de televiziune OTT proprii sau ale terților pot fi distribuite în zona de acoperire a rețelei prin cablu combinată a Unitymedia și Vodafone. VIII.1.3. Angajamentul privind tariful fix (67) În temeiul angajamentului privind tariful fix, Vodafone dorește să garanteze că nu va avea capacitatea de a crește tarifele fixe plătite de radiodifuzori. În acest scop, Vodafone trimite, nu mai târziu de patru săptămâni de la data adoptării deciziei, o ofertă irevocabilă (anexată la angajamentele finale) către toți radiodifuzorii de televiziune cu acces liber, care prevede următoarele obligații ale Vodafone: (a) Vodafone și Unitymedia nu vor crește tarifele per locuință conectată; (b) Vodafone și/sau Unitymedia pot, cu acordul radiodifuzorului, modifica structura sau alte aspecte ale tarifelor fixe, de exemplu, în scopul integrării în rețea. În baza oricărui contract cu tarif fix modificat, tarifele fixe nu vor depăși suma tarifelor fixe datorate în temeiul grilelor tarifare actuale ale Vodafone și ale Unitymedia pentru tarifele fixe (anexate la angajament). Această obligație se aplică și dacă contractul cu tarif fix a expirat și Vodafone și/sau Unitymedia încheie un nou contract cu tarif fix sau convin asupra unor programe de televiziune suplimentare cu tarif fix. (c) În cazul în care entitatea rezultată în urma concentrării încheie un contract cu tarif fix cu un radiodifuzor de televiziune cu acces liber care nu are încheiat în prezent un contract cu tarif fix cu una dintre părți, tarifele fixe incluse în respectivul contract cu tarif fix nu depășesc tarifele prevăzute în grilele tarifare ale Vodafone și Unitymedia pentru canalele cu acces liber. (68) Toate celelalte dispoziții din contractele cu tarif fix rămân neafectate de angajamentul privind tariful fix. VIII.1.4. Angajamentul privind HbbTV (69) În temeiul angajamentului privind HbbTV, Vodafone dorește să garanteze că nu va avea capacitatea de a refuza să continue transmiterea semnalului HbbTV al radiodifuzorilor de televiziune cu acces liber prin rețeaua sa prin cablu. În acest scop, Vodafone trimite, nu mai târziu de patru săptămâni de la data adoptării deciziei, o ofertă irevocabilă (anexată la angajamentele finale) către toți radiodifuzorii de televiziune cu acces liber, care prevede următoarele obligații ale Vodafone: (70) Vodafone și Unitymedia vor continua să transmită semnale de televiziune în bandă largă („HbbTV”) hibride împreună cu programele de televiziune pe care Vodafone le transmite în format DVB-C. (71) Vodafone și/sau Unitymedia pot, cu acordul radiodifuzorului, să modifice orice obligație de a transmite semnale HbbTV. În baza oricărui contract cu tarif fix modificat care prevede transmiterea semnalelor de televiziune în standardul DVB-C, Vodafone și Unitymedia vor transmite semnalele HbbTV ale radiodifuzorului în rețelele lor prin cablu, cu respectarea cel puțin a următoarelor condiții tehnice minime și fără perceperea vreunui tarif pentru o astfel de transmitere: semnalul HbbTV constă în AIT (tabele de informații ale aplicației) și evenimente de flux (în standardul de transmitere DSM-CC) care vor fi incluse în semnalul HbbTV. Semnalul HbbTV poate avea o rată a datelor de maximum 15 Kbit/s per program de televiziune (SD sau HD). Obligația se aplică și oricărui acord de a transmite semnal HbbTV împreună cu programe de televiziune în standardul DVB-C care nu este acoperit în prezent de niciun acord pentru transmiterea HbbTV sau la expirarea unui astfel de acord și/sau contract cu tarif fix. (72) Obligația de a transmite semnale HbbTV în rețeaua prin cablu nu include nicio obligație din partea Vodafone sau Unitymedia în legătură cu funcționalitatea echipamentelor de la adresa clienților proprii sau ai terților, în special, nicio obligație de a proiecta sau de a schimba echipamentele de la locația clienților, astfel încât acestea să răspundă la semnalele HbbTV. (73) În ceea ce privește durata, angajamentele privind tariful fix și privind HbbTV sunt oferite pentru o perioadă de opt ani de la data adoptării deciziei. VIII.2. Evaluarea angajamentelor finale (74) În decizia sa, Comisia a concluzionat că angajamentele finale abordează toate problemele concurențiale generate de tranzacție. De asemenea, Comisia a concluzionat că angajamentele finale pot fi puse în aplicare în mod efectiv într-o perioadă scurtă de timp. (75) Comisia a remarcat că angajamentul privind accesul cu ridicata la bandă largă prin cablu creează un concurent național mult mai puternic pe piața cu amănuntul pentru furnizarea serviciilor de acces fix la internet și de telefonie fixă în Germania. Accelerarea adoptării conexiunilor la internet de mare viteză ar aduce, de asemenea, un beneficiu distribuției de servicii de televiziune OTT de către furnizori, cum ar fi radiodifuzorii, platformele terțe OTT sau propria platformă OTT a noilor furnizori de cablu. În ansamblu, Comisia a considerat, prin urmare, că domeniul de aplicare al angajamentului privind accesul cu ridicata la bandă largă prin cablu este suficient de cuprinzător pentru a elimina problemele de concurență în domeniul furnizării cu amănuntul a serviciilor de acces fix la internet (și pachetele 2P) în Germania și contribuie la eliminarea problemele de concurență de pe piața transmiterii cu ridicata a semnalelor de televiziune în Germania. (76) În temeiul angajamentului privind OTT, Vodafone se angajează să rezilieze orice contract dintre părți și radiodifuzori care restricționează capacitatea acestora din urmă de a oferi canalele și conținutul lor prin intermediul unui serviciu OTT în Germania. De asemenea, Vodafone se angajează că părțile nu vor încheia astfel de contracte pe viitor. În ansamblu, Comisia a considerat, prin urmare, că domeniul de aplicare al angajamentului privind OTT este suficient de cuprinzător pentru (i) a aborda problema de concurență legată de capacitatea entității rezultate în urma concentrării de a împiedica furnizarea serviciilor OTT de către radiodifuzori și (ii) a diminua puterea crescută de piață a entității rezultate în urma concentrării față de cea a radiodifuzorilor de televiziune cu plată, astfel încât amploarea și calitatea ofertei de televiziune să nu fie reduse în mod semnificativ în detrimentul clienților cu amănuntul. (77) În temeiul angajamentului privind tariful fix, Vodafone se angajează să nu majoreze tarifele fixe plătite de radiodifuzorii de televiziune cu acces liber pentru transmiterea canalelor de televiziune liniară prin intermediul rețelei prin cablu a Vodafone în Germania în următorii opt ani. Comisia a considerat că angajamentul privind tariful fix pare să aibă capacitatea de a aborda problema de concurență legată de capacitatea entității rezultate în urma concentrării de a reduce întinderea și calitatea ofertei de televiziune destinate clienților cu amănuntul prin impunerea unor condiții nerezonabile radiodifuzorilor de televiziune cu acces liber. (78) Mai mult, Comisia a remarcat că angajamentul privind HbbTV va permite transmiterea continuă a semnalelor de televiziune hibride în bandă largă ale radiodifuzorilor de televiziune cu acces liber prin intermediul rețelei prin cablu a entității rezultate în urma concentrării din Germania. Prin urmare, Comisia a considerat că angajamentul privind HbbTV este adecvat pentru eliminarea problemei potrivit căreia entitatea rezultată în urma concentrării ar putea să împiedice capacitatea radiodifuzorilor de a furniza servicii suplimentare și inovatoare prin intermediul semnalului HbbTV. VIII.3. Evaluarea Telefónica în calitate de furnizor nou de cablu (79) Comisia a considerat că Telefónica respectă cerințele standard privind cumpărătorul, detaliate în Comunicarea privind măsurile corective, în ceea ce privește independența, resursele financiare și absența unor probleme de concurență prima facie . (80) În special, Comisia a considerat că, în temeiul angajamentului privind accesul cu ridicata la bandă largă prin cablu, Telefónica va avea capacitatea și interesul să opereze ca o forță concurențială viabilă și activă în competiție cu entitatea rezultată în urma concentrării și cu alți concurenți de pe piețele pentru furnizarea cu amănuntul a serviciilor de acces fix la internet, a pachetelor 2P care includ servicii de acces fix la internet și de telefonie fixă, precum și servicii cu amănuntul de televiziune. (81) Mai mult decât atât, în contextul poziției actuale limitate pe piață a Telefónica, Comisia a considerat că întărirea Telefónica în urma angajamentului privind accesul cu ridicata la bandă largă prin cablu nu ar genera nicio problemă de concurență. În plus, deși condițiile comerciale prevăzute în angajamentul privind accesul cu ridicata la bandă largă prin cablu sunt mai atractive decât cele prevăzute de Kontingentmodell a Deutsche Telekom, îmbunătățind astfel activitatea comercială a Telefónica, creșterea competitivității Telefónica nu este de natură a genera o problemă de concurență în sine. În special, Comisia a considerat că angajamentul privind accesul cu ridicata la bandă largă prin cablu nu ar avea un impact negativ asupra dezvoltării fibrei de către terți și nici nu ar genera o accelerare a convergenței fix-mobil în Germania. (82) Comisia a examinat, de asemenea, acordul dintre Vodafone și Telefónica și a concluzionat că clauzele prevăzute de acesta respectă cerințele angajamentelor finale.